CELEX: 32021D1363
Language: sk
Date: 2021-07-08 00:00:00
Title: Rozhodnutie Komisie (EÚ) 2021/1363 z 8. júla 2021, ktorým sa Fínsku povoľuje predĺženie určitých období uvedených v článkoch 2, 16 a 17 nariadenia Európskeho parlamentu a Rady (EÚ) 2021/267 [oznámené pod číslom C(2021) 4976] (Iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/22
               
            
         ROZHODNUTIE KOMISIE (EÚ) 2021/1363
         z 8. júla 2021,
         ktorým sa Fínsku povoľuje predĺženie určitých období uvedených v článkoch 2, 16 a 17 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021) 4976]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 2 ods. 8, článok 9 ods. 4, článok 10 ods. 4, článok 11 ods. 4, článok 12 ods. 5, článok 16 ods. 4 a článok 17 ods. 4,
         keďže:
         
                     (1)
                  
                  
                     Článkom 2 ods. 1 nariadenia (EÚ) 2021/267 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti (ďalej len „OOS“), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021. Článkom 2 ods. 3 uvedeného nariadenia sa predlžuje platnosť zodpovedajúceho harmonizovaného kódu Únie „95“.
                  
               
                     (2)
                  
                  
                     Článkom 2 ods. 5 nariadenia (EÚ) 2021/267 sa predlžuje platnosť kvalifikačných kariet vodiča uvedených v prílohe II k smernici Európskeho parlamentu a Rady 2003/59/ES (2), ktorá by už inak bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (3)
                  
                  
                     Článkom 9 ods. 1 nariadenia (EÚ) 2021/267 sa predlžujú lehoty na obnovenie jednotných bezpečnostných osvedčení uvedených v článku 10 ods. 13 smernice Európskeho parlamentu a Rady (EÚ) 2016/798 (3), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (4)
                  
                  
                     Článkom 9 ods. 2 nariadenia (EÚ) 2021/267 sa predlžuje platnosť bezpečnostných povolení uvedených v článku 12 ods. 2 smernice (EÚ) 2016/798, ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (5)
                  
                  
                     Článkom 10 ods. 1 nariadenia (EÚ) 2021/267 sa predlžujú lehoty na obnovenie bezpečnostných osvedčení uvedených v článku 10 ods. 5 smernice Európskeho parlamentu a Rady (EÚ) 2004/49/ES (4), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (6)
                  
                  
                     Článkom 10 ods. 2 nariadenia (EÚ) 2021/267 sa predlžujú lehoty na obnovenie bezpečnostných povolení uvedených v článku 11 ods. 2 smernice 2004/49/ES, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (7)
                  
                  
                     Článkom 11 ods. 1 nariadenia (EÚ) 2021/267 sa predlžuje platnosť preukazov rušňovodičov, ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (8)
                  
                  
                     Článkom 11 ods. 2 nariadenia (EÚ) 2021/267 sa pre držiteľov preukazu rušňovodiča predlžujú lehoty na absolvovanie pravidelných prehliadok, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (9)
                  
                  
                     Článkom 12 ods. 1 nariadenia (EÚ) 2021/267 sa predlžujú lehoty na uskutočnenie pravidelného preskúmania, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (10)
                  
                  
                     Článkom 12 ods. 2 nariadenia (EÚ) 2021/267 sa predlžuje platnosť dočasných licencií, ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (11)
                  
                  
                     Článkom 16 ods. 1 nariadenia (EÚ) 2021/267 sa predlžujú lehoty na vykonanie pravidelného prehodnotenia bezpečnostných analýz prístavného zariadenia, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (12)
                  
                  
                     Článkom 16 ods. 2 nariadenia (EÚ) 2021/267 sa predlžujú 18-mesačné lehoty na vykonanie rôznych druhov cvičení uvedených v bodoch 13.7 a 18.6 časti B prílohy III k nariadeniu Európskeho parlamentu a Rady (ES) č. 725/2004 (5), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (13)
                  
                  
                     Článkom 17 ods. 1 nariadenia (EÚ) 2021/267 sa predlžujú lehoty na vykonanie preskúmania hodnotení bezpečnosti prístavov a plánov bezpečnosti prístavov, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (14)
                  
                  
                     Článkom 17 ods. 2 nariadenia (EÚ) 2021/267 sa predlžujú 18-mesačné lehoty na absolvovanie cvičení odbornej prípravy, ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (15)
                  
                  
                     Listom z 27. mája 2021 Fínsko podalo odôvodnenú žiadosť o povolenie predĺžiť určité obdobia a lehoty uvedené v článku 2 ods. 1, 3 a 5, článku 9 ods. 1 a 2, článku 10 ods. 1 a 2, článku 11 ods. 1 a 2, článku 12 ods. 1 a 2, článku 16 ods. 1 a 2 a článku 17 ods. 1 a 2 nariadenia (EÚ) 2021/267. Na podporu svojej žiadosti poskytlo Fínsko 1., 7., 10. a 14. júna 2021 dodatočné informácie.
                  
               
                     (16)
                  
                  
                     Touto odôvodnenou žiadosťou sa Fínsko usiluje, po prvé, o získanie povolenia predĺžiť o štyri mesiace obdobia medzi 1. septembrom 2020 a 30. júnom 2021 uvedené v článku 2 ods. 1 nariadenia (EÚ) 2021/267 na účely uvedeného ustanovenia a článku 2 ods. 3, ako aj v článku 2 ods. 5, v článku 9 ods. 1 a 2, v článku 10 ods. 1 a 2, v článku 11 ods. 1 a 2, v článku 12 ods. 1 a 2, v článku 16 ods. 1 a 2 a v článku 17 ods. 1 a 2 uvedeného nariadenia, a po druhé, o získanie povolenia predĺžiť o štyri mesiace lehoty končiace sa 30. septembra 2021 uvedené v článku 16 ods. 1 a 2 a v článku 17 ods. 1 a 2 uvedeného nariadenia.
                  
               
                     (17)
                  
                  
                     Podľa informácií, ktoré Fínsko poskytlo, absolvovanie pravidelného výcviku a jeho certifikácia, vyznačenie harmonizovaného kódu Únie „95“ a obnovenie kvalifikačných kariet vodiča vo Fínsku, obnovenie jednotných bezpečnostných osvedčení, obnovenie bezpečnostných povolení, obnovenie preukazov rušňovodičov rušňov a vlakov, absolvovanie príslušných pravidelných kontrol, pravidelné preskúmanie železničných podnikov, obnovenie dočasných licencií železničných podnikov, vykonanie bezpečnostných analýz prístavného zariadenia, vykonanie preskúmania hodnotení bezpečnosti prístavov alebo plánov bezpečnosti prístavov a vykonanie príslušných cvičení odbornej prípravy bude vo Fínsku pravdepodobne naďalej neuskutočniteľné aj po 30. júni 2021 z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (18)
                  
                  
                     Fínske orgány sa predovšetkým domnievajú, že nemožno predvídať vývoj epidemickej situácie a že situácia sa môže zhoršiť. Podľa tohto členského štátu situácia je stále nestabilná, existujú regionálne rozdiely, pokiaľ ide o zamedzenie šírenia epidémie, a miery nákazy ochorením COVID-19 v poslednom čase stúpajú. Ak by sa epidemická situácia vo Fínsku náhle zhoršila, mohlo by to viesť k ťažkostiam pri obnovení alebo predĺžení platnosti niektorých osvedčení, licencií, preukazov a povolení, ako aj pri odložení niektorých pravidelných kontrol a pravidelných výcvikov.
                  
               
                     (19)
                  
                  
                     Podľa informácií, ktoré Fínsko poskytlo, pokiaľ ide o článok 2 nariadenia (EÚ) 2021/267, opatrenia, ktoré prijalo na zabránenie alebo obmedzenie šírenia ochorenia COVID-19, viedli k tomu, že boli obmedzené a zrušené pravidelné výcvikové kurzy.
                  
               
                     (20)
                  
                  
                     Predovšetkým obmedzenia zhromažďovania uložené fínskymi orgánmi ovplyvnili a stále ovplyvňujú organizovanie pravidelných výcvikov vodičov autobusov a nákladných vozidiel. Pravidelné výcviky prebiehali formou dištančného vzdelávania, pri ktorom sa učiteľ a účastníci nachádzajú na rôznych miestach. Z dôvodu týchto obmedzení ponuka pravidelných výcvikov je obmedzená.
                  
               
                     (21)
                  
                  
                     Navyše podľa informácií poskytnutých Fínskom maximálny počet účastníkov, ktorí sa môžu zúčastniť výcvikových kurzov, sa mení v závislosti od situácie spôsobenej pandémiou COVID-19, od šiestich do 20 osôb, pričom aktuálne sa uplatňuje pravidlo šiestich osôb. Tieto obmedzenia takisto prispievajú k obmedzeniu počtu pravidelných výcvikov, ktoré boli v poslednom čase zorganizované. Podľa Fínska niekoľko organizácií a podnikov, ktoré poskytujú pravidelný výcvik pre vodičov autobusov a nákladných vozidiel, prestalo plánovať poskytovanie výcvikov v období rokov 2020 – 2021, pretože považovali za pravdepodobné, že by sa tieto výcviky museli zrušiť. Preto sa nahromadili neuskutočnené pravidelné výcviky, ktoré treba zorganizovať.
                  
               
                     (22)
                  
                  
                     Navyše Fínsko očakáva, že po zrušení obmedzení sa zvýši dopyt po pravidelných výcvikoch, a prostredníctvom požadovaného štvormesačného predĺženia by sa poskytovateľom výcviku poskytol čas na prispôsobenie prevádzok. Situácia spôsobená pandémiou COVID-19 sa pomaly zlepšuje, a tak možno očakávať, že intenzita dopravy sa výrazne zvýši, a zároveň bude potrebné absolvovať odložené pravidelné výcviky. Podľa Fínska bude potrebné, aby podniky tento proces koordinovali spôsobom, ktorý neohrozí bezpečnosť dodávok ani osobnú dopravu, a to si vyžaduje čas.
                  
               
                     (23)
                  
                  
                     Na základe informácií poskytnutých Fínskom požadované predĺženie referenčných období uvedené v článku 2 ods. 1 na účely tohto ustanovenia a článku 2 ods. 3 nariadenia (EÚ) 2021/267, ako aj v článku 2 ods. 5 uvedeného nariadenia sa týka len referenčného obdobia od 1. júla 2021 do 31. októbra 2021, ktoré sa vzťahuje len na obmedzený počet profesionálnych vodičov. Okrem toho väčšina vodičov, ktorí využijú toto predĺžené obdobie platnosti, už aspoň raz absolvovali pravidelný výcvik, a tak preukázali svoju odbornosť a spôsobilosť. Navyše požadované predĺženie sa týka pomerne krátkeho časového obdobia a vzťahuje sa len na referenčné obdobie stanovené v nariadení (EÚ) 2021/267, a nie na platnosť dotknutých dokladov. Požadované predĺženia by preto nemali neprimerane ohroziť bezpečnosť a ochranu dopravy.
                  
               
                     (24)
                  
                  
                     So zreteľom na článok 16 ods. 1 a 2 a článok 17 ods. 1 a 2 nariadenia (EÚ) 2021/267, ktoré sa týkajú ochrany námornej dopravy a bezpečnosti prístavov, a podľa informácií poskytnutých Fínskom opatrenia, ktoré prijalo na obmedzenie šírenia pandémie ochorenia COVID-19, ovplyvnili pravidelné inšpekcie a výcviky, hoci ich nezamedzili.
                  
               
                     (25)
                  
                  
                     Na základe informácií poskytnutých uvedeným členským štátom v prípade, ak nie je možné vykonávať inšpekcie na mieste, sa tieto inšpekcie vykonávajú na diaľku. Menšie prístavy však od začiatku pandémie zaviedli prevádzkový model, v rámci ktorého sa všetky návštevy prístavu buď pozastavili, alebo počet návštevníkov je striktne obmedzený, pričom súčasne majú povolený vstup len jeden až traja návštevníci. Najväčšie prístavy pre nákladnú a osobnú dopravu, ktoré sa nachádzajú v mestách Helsinki, Turku a Hamina/Kotka, zaviedli model, v rámci ktorého ich zamestnanci pracujú vo dvoch zmenách, aby sa zabránilo prenosu vírusu. Výsledkom týchto opatrení sú jasné obmedzenia prístupu do prístavov, a to má dosah na činnosti, ako je prehodnotenie bezpečnostných analýz prístavného zariadenia, preskúmanie hodnotení bezpečnosti prístavov a plánov bezpečnosti prístavov.
                  
               
                     (26)
                  
                  
                     V súlade s informáciami poskytnutými Fínskom s cieľom zabezpečiť bezproblémové fungovanie prístavov je takisto kľúčové, aby dôležití pracovníci prístavu neboli vystavení vírusu a aby neboli v karanténe. Pri určitých úlohách je nevyhnutná prítomnosť na pracovisku, ktorú nemožno zabezpečiť, ak sú dôležití pracovníci vystavení vírusu. V dôsledku opatrení obmedzujúcich prítomnosť dôležitých pracovníkov je preto náročné vykonávať prehodnotenie uvedených bezpečnostných analýz prístavného zariadenia, preskúmanie hodnotení bezpečnosti prístavov a plánov bezpečnosti prístavov.
                  
               
                     (27)
                  
                  
                     Navyše podľa informácií postúpených fínskymi orgánmi v dôsledku opatrení prijatých na zabránenie šírenia ochorenia COVID-19 boli pozastavené aj rozsiahlejšie cvičenia organizované každé dva roky, na ktorých je nutná účasť rôznych úradníkov, ktorí zastupujú napríklad Fínsku agentúru pre dopravu a komunikácie, colné orgány, políciu, hasičský a záchranný zbor. Hoci tieto cvičenia možno plánovať aj online, príprava na ne a vykonanie cvičenia v prístave by predstavovali vážnu hrozbu, pokiaľ ide o vystavenie vírusu, pretože počet zúčastnených osôb je značný. Podľa uvedeného členského štátu podniky s prístavnou prevádzkou mávajú veľmi malý počet zamestnancov, hoci ich úlohy sú rozsiahle. Podniky, ktoré sa celoročne zaoberajú prístavnou dopravou, majú v priemere štyroch až ôsmich administratívnych zamestnancov a personál najmenších podnikov tvoria len jedna až štyri osoby. Z tohto dôvodu na účely prevádzky je veľmi dôležitý každý zamestnanec.
                  
               
                     (28)
                  
                  
                     Zavedenie nových režimov prevádzky, ktoré sú nevyhnutné v dôsledku pandémie ochorenia COVID-19, spôsobilo, že treba vykonávať značné množstvo práce navyše, pretože prevádzkovateľom treba poskytovať usmernenia, pokiaľ ide o to, aké opatrenia je potrebné prijať, keď je na lodi podozrenie z výskytu ochorenia COVID-19, prípadne keď je oznámený výskyt tohto ochorenia. Problémy s prevádzkou podnikov nastali aj v dôsledku situácií, keď pracovníci v prístave boli vystavení vírusu a museli ísť do karantény, pretože určité úlohy si vyžadujú prítomnosť na pracovisku.
                  
               
                     (29)
                  
                  
                     Fínske orgány odhadujú, že situácia spôsobená pandémiou ochorenia COVID-19 by sa počas nasledujúcich štyroch mesiacov mala normalizovať, a to je pomerne krátke obdobie. Nasadenie vakcíny dobre napreduje a na základe odhadov Fínskeho inštitútu pre zdravie a sociálnu starostlivosť do konca októbra 2021 bude úplne zaočkovaná značná časť obyvateľstva. Z týchto dôvodov sa fínske orgány domnievajú, že štvormesačné predĺženie je odôvodnené a dlhšie predĺženie sa nepovažuje za potrebné. Navyše toto dodatočné obdobie by poskytlo čas na obnovu určitých činností, a týmto spôsobom by sa podporil návrat k normálnemu stavu pred pandémiou.
                  
               
                     (30)
                  
                  
                     Fínsko požaduje iba predĺženie období medzi 1. septembrom 2020 a 30. júnom 2021 a uplatniteľných lehôt, a nie desaťmesačných období stanovených v článku 16 ods. 2 a článku 17 ods. 1 a 2 nariadenia (EÚ) 2021/267. Navyše podľa Fínska možno stále vykonávať bezpečnostné cvičenia, hoci v menšom rozsahu alebo online. Požadované predĺženia by preto nemali neprimerane ohroziť bezpečnosť.
                  
               
                     (31)
                  
                  
                     Preto by sa Fínsku malo povoliť predĺženie období medzi 1. septembrom 2020 a 30. júnom 2021 uvedených v článku 2 ods. 1 na účely tohto ustanovenia a článku 2 ods. 3, ako aj v článku 2 ods. 5, v článku 16 ods. 1 a 2 a v článku 17 ods. 1 a 2 nariadenia (EÚ) 2021/267, a predĺženie o štyri mesiace lehoty končiacej sa 30. septembra 2021 uvedenej v článku 16 ods. 1 a 2 a v článku 17 ods. 1 a 2 uvedeného nariadenia.
                  
               
                     (32)
                  
                  
                     Pokiaľ ide o článok 9 ods. 1 a 2, článok 10 ods. 1 a 2, článok 11 ods. 1 a 2 a článok 12 ods. 1 a 2 nariadenia (EÚ) 2021/267, fínske orgány vysvetlili, že hoci vo Fínsku je len veľmi málo priamej medzinárodnej železničnej dopravy v rámci EÚ [medzi mestom Tornio (Fínsko) a mestom Haparanda (Švédsko)], železničná nákladná doprava medzi Fínskom a Ruskom, ako aj do Číny a z Číny je veľmi dôležitá, a že počas pandémie ochorenia COVID-19 sa preukázala odolnosť železničnej dopravy. Podľa fínskych orgánov sa počas pandémie dokonca zvýšilo množstvo nákladu prepravovaného medzinárodnou železničnou dopravou. Fínske orgány preto považujú predĺženie povolení týkajúcich sa železničnej dopravy za potrebné.
                  
               
                     (33)
                  
                  
                     Podľa informácií poskytnutých Fínskom fínske orgány považujú za potrebné zabezpečiť predĺženie bezpečnostných povolení, pretože počet týchto povolení je najväčší a pretože sa vyžadujú aj pravidelné prehliadky.
                  
               
                     (34)
                  
                  
                     Fínske orgány takisto informovali Komisiu, že konkrétny železničný podnik zaviedol prevádzkový model, ktorý umožňuje organizovať preukazovania spôsobilosti podľa plánovaného harmonogramu aj za výnimočných okolností. Tento členský štát takisto objasnil, že očakáva, že v období od 1. júla 2021 do 31. októbra 2021 sa obnoví alebo uplatní len veľmi málo osvedčení, licencií, preukazov a povolení.
                  
               
                     (35)
                  
                  
                     Napriek tomu, že Komisia viackrát požiadala o konkrétne informácie a o dodatočné objasnenia v súvislosti s potrebou o štyri mesiace predĺžiť obdobia medzi 1. septembrom 2020 a 30. júnom 2021 uvedené v článku 9 ods. 1 a 2, článku 10 ods. 1 a 2, článku 11 ods. 1 a 2 a článku 12 ods. 1 a 2 nariadenia (EÚ) 2021/267, Komisii neboli predložené potrebné informácie, aby mohla posúdiť odôvodnenú žiadosť podanú fínskymi orgánmi v súlade s článkom 9 ods. 4, článkom 10 ods. 4, článkom 11 ods. 4 a článkom 12 ods. 5 uvedeného nariadenia.
                  
               
                     (36)
                  
                  
                     Komisia sa domnieva, že Fínsko neposkytlo konkrétne informácie o dôvodoch, prečo obnovenie jednotných bezpečnostných osvedčení uvedené v článku 9 ods. 1 a 2, obnovenie bezpečnostných osvedčení alebo bezpečnostných povolení uvedené v článku 10 ods. 1 a 2, obnovenie preukazov alebo absolvovanie pravidelných prehliadok uvedené v článku 11 ods. 1 a 2, vykonanie pravidelných preskúmaní alebo ukončenie pozastavenia platnosti licencií alebo vydanie nových licencií v prípadoch, keď boli licencie predtým zrušené, ako sa uvádza v článku 12 ods. 1 a 2 nariadenia (EÚ) 2021/267, budú pravdepodobne neuskutočniteľné aj po 30. júni 2021 z dôvodu opatrení, ktoré Fínsko prijalo na zabránenie alebo obmedzenie šírenia ochorenia COVID-19. Tento členský štát neposkytol informácie ani o tom, prečo požadované predĺženia neprimerane neohrozia bezpečnosť a ochranu železničnej dopravy.
                  
               
                     (37)
                  
                  
                     Hoci Fínsko postúpilo určité informácie o opatreniach prijatých na obmedzenie šírenia pandémie, ktoré by možno mohli ovplyvniť celkové odvetvie dopravy, tento členský štát neposkytol informácie o tom, ako tieto opatrenia osobitne ovplyvnili obnovenie licencií, preukazov a povolení alebo absolvovanie činností uvedených v článku 9 ods. 1 a 2, článku 10 ods. 1 a 2, článku 11 ods. 1 a 2 a článku 12 ods. 1 a 2 nariadenia (EÚ) 2021/267. Fínsko najmä neposkytlo žiadne konkrétne informácie o opatreniach ovplyvňujúcich obnovenie preukazov rušňovodičov alebo ustanovenia o bezpečnosti železničnej dopravy. Okrem toho Komisii neboli predložené žiadne konkrétne informácie o potrebe predĺžiť obdobie uvedené v článku 12 nariadenia (EÚ) 2021/267.
                  
               
                     (38)
                  
                  
                     Komisia nemôže stanoviť, že požiadavky stanovené v uvedených ustanoveniach sú splnené ani že požadované predĺženia neprimerane neohrozia bezpečnosť a ochranu železničnej dopravy. Fínsku by sa preto nemalo povoliť predĺženie období medzi 1. septembrom 2020 a 30. júnom 2021, ktoré sú uvedené v článku 9 ods. 1 a 2, v článku 10 ods. 1 a 2, v článku 11 ods. 1 a 2 a v článku 12 ods. 1 a 2 nariadenia (EÚ) 2021/267.
                  
               
                     (39)
                  
                  
                     Fínsko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Fínsku sa povoľujú tieto predĺženia:
            
                        a)
                     
                     
                        predĺženie o štyri mesiace obdobia medzi 1. septembrom 2020 a 30. júnom 2021 uvedeného v článku 2 ods. 1 nariadenia (EÚ) 2021/267 na účely článku 2 ods. 1 a 3 uvedeného nariadenia;
                     
                  
                        b)
                     
                     
                        predĺženie o štyri mesiace obdobia medzi 1. septembrom 2020 a 30. júnom 2021 uvedeného v článku 2 ods. 5, článku 16 ods. 1 a 2 a článku 17 ods. 1 a 2 uvedeného nariadenia;
                     
                  
                        c)
                     
                     
                        predĺženie do 31. januára 2022 lehoty končiacej sa 30. septembra 2021 uvedenej v článku 16 ods. 1 a 2 a článku 17 ods. 1 a 2 uvedeného nariadenia.
                     
                  
         
            Článok 2
            Fínsku sa nepovoľuje, aby o štyri mesiace predĺžilo obdobie medzi 1. septembrom 2020 a 30. júnom 2021 uvedené v článku 9 ods. 1 a 2, v článku 10 ods. 1 a 2, v článku 11 ods. 1 a 2 a v článku 12 ods. 1 a 2 nariadenia (EÚ) 2021/267.
         
         
            Článok 3
            Toto rozhodnutie je určené Fínskej republike.
         
         
            V Bruseli 8. júla 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a zrušuje smernica Rady 76/914/EHS (Ú. v. EÚ L 226, 10.9.2003, s. 4).
         
            (3)  Smernica Európskeho parlamentu a Rady (EÚ) 2016/798 z 11. mája 2016 o bezpečnosti železníc (Ú. v. EÚ L 138, 26.5.2016, s. 102).
         
            (4)  Smernica Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernici 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (Ú. v. EÚ L 164, 30.4.2004, s. 44).
         
            (5)  Nariadenie Európskeho parlamentu a Rady (ES) č. 725/2004 z 31. marca 2004 o zvýšení bezpečnosti lodí a prístavných zariadení (Ú. v. EÚ L 129, 29.4.2004, s. 6).